title: Provedbena uredba Komisije (EU) 2015/1975 оd 8. srpnja 2015. o utvrđivanju učestalosti i formata za izvješćivanje o nepravilnostima povezanima s Europskim fondom za jamstva u poljoprivredi i Europskim poljoprivrednim fondom za ruralni razvoj, u skladu s Uredbom (EU) br. 1306/2013 Europskog parlamenta i Vijeća

text:
               10.11.2015

               HR

               Službeni list Europske unije

               L 293/23

         PROVEDBENA UREDBA KOMISIJE (EU) 2015/1975
   оd 8. srpnja 2015.
   o utvrđivanju učestalosti i formata za izvješćivanje o nepravilnostima povezanima s Europskim fondom za jamstva u poljoprivredi i Europskim poljoprivrednim fondom za ruralni razvoj, u skladu s Uredbom (EU) br. 1306/2013 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 50. stavak 2. točku (c),
   budući da:

               (1)

               Od država članica traži se da izvješćuju o nepravilnostima na temelju članka 48. stavka 3. Uredbe (EU) br. 1306/2013 i u skladu s odredbama Delegirane uredbe Komisije (EU) 2015/1971 (2).

               (2)

               Financijske interese Unije trebalo bi štititi na isti način, neovisno o fondu koji se upotrebljava za ostvarenje ciljeva zbog kojih je osnovan. U tu svrhu Uredbom (EU) br. 1306/2013, kao i uredbama (EU) br. 1303/2013 (3), (EU) br. 223/2014 (4) i (EU) br. 514/2014 (5) Europskog parlamenta i Vijeća, Komisiju se ovlašćuje za donošenje pravila o izvješćivanju o nepravilnostima. Kako bi se osiguralo da se na sve fondove uređene tim uredbama primjenjuju jednaka pravila, potrebno je da ova Uredba sadržava odredbe jednake onima u provedbenim uredbama Komisije (EU) 2015/1974 (6), (EU) 2015/1976 (7) i (EU) 2015/1977 (8).

               (3)

               Kako bi se osigurali učinkovita analiza i učinkovito upravljanje nepravilnostima u cjelini, od država članica zahtijeva se da Komisiji redovito i pravodobno dostavljaju odgovarajuće informacije o otkrivenim nepravilnostima. Radi zaštite financijskih interesa Unije potrebno je utvrditi jedinstvene uvjete za dostavljanje tih informacija, posebno u pogledu njihove učestalosti i formata.

               (4)

               Kako bi se izbjegle posljedice neke nepravilnosti na području izvan državnog područja države članice koja je o njoj izvijestila, ova bi država članica bez odgode trebala izvijestiti Komisiju o svakoj takvoj nepravilnosti.

               (5)

               Kako bi se u cijelosti iskoristile prednosti uporabe elektroničkih sredstava za razmjenu informacija, uz istodobno očuvanje sigurnosti te razmjene, države članice trebale bi upotrebljavati namjenski sustav za upravljanje nepravilnostima (IMS) predviđen na platformi informacijskog sustava za borbu protiv prijevara koju je uspostavila Komisija.

               (6)

               Države članice i Komisija trebali bi osigurati da se prijenos podataka putem sustava za upravljanje nepravilnostima vrši na siguran način kako bi se omogućili dostupnost, cjelovitost, vjerodostojnost i povjerljivost informacija.

               (7)

               Za izvješćivanje o nepravilnostima potrebno je primjenjivati euro kao jedinu valutu kako bi se osigurala usporedivost informacija o kojima se izvješćuje. Za države članice koje nisu prihvatile euro kao svoju valutu potrebno je odrediti devizni tečaj koji će se primjenjivati za konverziju dotičnih iznosa u euro i devizni tečaj koji će se primjenjivati za konverziju izdataka koji nisu evidentirani u financijskim izvještajima agencije za plaćanje.

               (8)

               Mjere predviđene ovom Uredbom u skladu su s mišljenjem Odbora za poljoprivredne fondove osnovanog člankom 116. Uredbe (EU) br. 1306/2013.

               (9)

               Budući da su plaćanja za dotične fondove već izvršena i da bi moglo doći do nepravilnosti, odredbe ove Uredbe trebale bi se primjenjivati odmah. Ova bi Uredba stoga trebala stupiti na snagu sljedećeg dana od dana objave u Službenom listu Europske unije,

         DONIJELA JE OVU UREDBU:
   Članak 1.
   Predmet
   Ovom se Uredbom određuju učestalost i format za izvješćivanje o nepravilnostima iz članka 48. stavka 3. Uredbe (EU) br. 1306/2013.
   Članak 2.
   Učestalost izvješćivanja o nepravilnostima
   1.   U roku od dva mjeseca od kraja svakog tromjesečja, države članice Komisiji šalju početno izvješće o nepravilnostima iz članka 3. Delegirane uredbe (EU) 2015/1971.
   2.   Nakon što dobiju odgovarajuće informacije, države članice Komisiji što je prije moguće šalju izvješće o praćenju iz članka 4. Delegirane uredbe (EU) 2015/1971.
   3.   Država članica Komisiju odmah izvješćuje o svim nepravilnostima koje su otkrivene ili za koje se pretpostavlja da ih je bilo, navodeći i druge države članice koje su povezane s tim nepravilnostima, ako te nepravilnosti mogu imati posljedice izvan državnog područja te države članice.
   Članak 3.
   Format izvješćivanja
   Informacije iz članaka 3. i 4. Delegirane uredbe (EU) 2015/1971 šalju se elektroničkim putem, upotrebljavajući sustav upravljanja nepravilnostima koji je uspostavila Komisija.
   Članak 4.
   Primjena eura
   1.   Iznosi o kojima su izvijestile države članice izražavaju se u eurima.
   2.   Države članice koje nisu prihvatile euro kao svoju valutu do datuma podnošenja izvješća iz članka 3. stavka 2. Delegirane uredbe (EU) 2015/1971 preračunavaju iznose u nacionalnoj valuti u euro u skladu s člancima 105. i 106. Uredbe (EU) br. 1306/2013. Ako izdatak nije bio evidentiran u financijskim izvještajima agencije za plaćanje, primjenjuje se najnoviji mjesečni obračunski tečaj koji je Komisija objavila u elektroničkom obliku u trenutku početnog izvješćivanja.
   Članak 5.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. srpnja 2015.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 549.

      (2)  Delegirana uredba Komisije (EU) 2015/1971 od 8. srpnja 2015. o dopuni Uredbe (EU) br. 1306/2013 Europskog parlamenta i Vijeća koja sadržava posebne odredbe o izvješćivanju o nepravilnostima povezanima s Europskim fondom za jamstva u poljoprivredi i Europskim poljoprivrednim fondom za ruralni razvoj te o stavljanju izvan snage Uredbe Komisije (EZ) br. 1848/2006 (vidi stranicu 6. ovog Službenog lista).

      (3)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).

      (4)  Uredba (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (SL L 72, 12.3.2014., str. 1.).

      (5)  Uredba (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (SL L 150, 20.5.2014., str. 112.).

      (6)  Provedbena uredba Komisije (EU) 2015/1974 od 8. srpnja 2015. o utvrđivanju učestalosti i formata za izvješćivanje o nepravilnostima povezanima s Europskim fondom za regionalni razvoj, Europskim socijalnim fondom, Kohezijskim fondom te Europskim fondom za pomorstvo i ribarstvo, u skladu s Uredbom (EU) br. 1303/2013 Europskog parlamenta i Vijeća (vidi stranicu 20. ovog Službenog lista).

      (7)  Provedbena uredba Komisije (EU) 2015/1976 od 8. srpnja 2015. o utvrđivanju učestalosti i formata za izvješćivanje o nepravilnostima povezanima s Fondom europske pomoći za najpotrebitije, u skladu s Uredbom (EU) br. 223/2014 Europskog parlamenta i Vijeća (vidi stranicu 26. ovog Službenog lista).

      (8)  Provedbena uredba Komisije (EU) 2015/1977 od 8. srpnja 2015. o utvrđivanju učestalosti i formata za izvješćivanje o nepravilnostima povezanima s Fondom za azil, migracije te integraciju i s Instrumentom za financijsku potporu u području policijske suradnje, sprečavanja i suzbijanja kriminala te upravljanja krizama, u skladu s Uredbom (EU) br. 514/2014 Europskog parlamenta i Vijeća (vidi stranicu 29. ovog Službenog lista).


title: Provedbena uredba Komisije (EU) 2016/532 оd 30. ožujka 2016. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Huile d'olive d'Aix-en-Provence (ZOI))

text:
               6.4.2016

               HR

               Službeni list Europske unije

               L 89/3

         PROVEDBENA UREDBA KOMISIJE (EU) 2016/532
   оd 30. ožujka 2016.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Huile d'olive d'Aix-en-Provence (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku izvornosti „Huile d'olive d'Aix-en-Provence”, registriranu u skladu s Uredbom Komisije (EZ) br. 2036/2001 (2).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (3).

               (3)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Huile d'olive d'Aix-en-Provence” (ZOI).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. ožujka 2016.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  Uredba Komisije (EZ) br. 2036/2001 od 17. listopada 2001. o dopuni Priloga Uredbi (EZ) br. 2400/96 o upisu određenih naziva u Registar zaštićenih oznaka izvornosti i zaštićenih oznaka zemljopisnog podrijetla kako je predviđeno u Uredbi Vijeća (EEZ) br. 2081/92 o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (SL L 275, 18.10.2001., str. 9.).

      (3)  SL C 372, 10.11.2015., str. 4.


title: Provedbena uredba Vijeća (EU) br. 167/2011 od 21. veljače 2011. o prekidu parcijalne privremene revizije antidampinških mjera koje se primjenjuju na uvoz određenog polietilen tereftalata podrijetlom, između ostalog, iz Republike Koreje

text:
               11/Sv. 82

               HR

               Službeni list Europske unije

               234

         32011R0167

               L 049/1

               SLUŽBENI LIST EUROPSKE UNIJE

         PROVEDBENA UREDBA VIJEĆA (EU) br. 167/2011
   od 21. veljače 2011.
   o prekidu parcijalne privremene revizije antidampinških mjera koje se primjenjuju na uvoz određenog polietilen tereftalata podrijetlom, između ostalog, iz Republike Koreje
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) (Osnovna uredba), a posebno njezin članak 11. stavak 3. i stavak 6.,
   uzimajući u obzir prijedlog koji je podnijela Komisija nakon savjetovanja sa Savjetodavnim odborom,
   budući da:
   A.   POSTUPAK

   1.   Mjere na snazi

               (1)

               Mjere koje su trenutačno odnose se na konačnu antidampinšku pristojbu uvedenu Uredbom Vijeća (EZ) br. 192/2007 (2) na uvoz određenog polietilen tereftalata podrijetlom, između ostalog, iz Republike Koreje (Južna Koreja). Za korejska trgovačka društva s individualnim pristojbama, pristojbe na snazi iznose nula. Preostala pristojba iznosi 148,3 eura po toni.

         2.   Zahtjev za reviziju

               (2)

               Zahtjev za parcijalnu privremenu reviziju prema članku 11. stavku 3. Osnovne uredbe podnio je Europski odbor plastike za polietilen tereftalat (PET) (podnositelj zahtjeva), koji predstavlja sedam proizvođača iz Unije.

               (3)

               Zahtjev je u opsegu bio ograničen na ispitivanje dampinga u pogledu proizvođača izvoznika KP Chemical Group, koji čini Honam Petrochemicals Corp. i KP Chemical Corp. (KP Chemical Group), te određenih aspekata štete.

               (4)

               Podnositelj zahtjeva je dostavio dokaze prima facie koji pokazuju da, u pogledu grupacije KP Chemical Group, nastavak uvođenja mjera na trenutačnoj razini od nula posto više nije dostatan za suzbijanje trenutačnog štetnog dampinga.

         3.   Pokretanje parcijalne privremene revizije

               (5)

               Nakon što je, nakon savjetovanja sa Savjetodavnim odborom, utvrđeno da postoje dostatni dokazi prima facie za opravdanje pokretanja parcijalne privremene revizije, Komisija je objavom obavijesti u Službenom listu Europske unije
                   (3) najavila pokretanje parcijalne privremene revizije u skladu s člankom 11. stavkom 3. Osnovne uredbe, ograničene na ispitivanje dampinga i određenih aspekata štete u pogledu grupacije KP Chemical Group.

         4.   Dotični proizvod i istovjetni proizvod

               (6)

               Proizvod obuhvaćen revizijom je polietilen tereftalat viskoznosti 78 ml/g ili više, prema ISO standardu 1628-5, trenutačno razvrstan prema oznaci KN 3907 60 20 i podrijetlom iz Južne Koreje (dotični proizvod).

               (7)

               Proizvod koji se proizvodi i prodaje na korejskom domaćem tržištu i proizvod koji se izvozi u Uniju imaju jednaka fizička, tehnička i kemijska svojstva i istu svrhu te se, stoga, smatraju istovjetnima u smislu članka 1. stavka 4. Osnovne uredbe.

         5.   Dotične stranke

               (8)

               Komisija je o pokretanju parcijalne privremene revizije službeno obavijestila proizvođača izvoznika, predstavnike zemlje izvoznice, proizvođače iz Unije i podnositelja zahtjeva. Zainteresirane stranke dobile su priliku izraziti svoje stavove u pisanom obliku i zatražiti raspravu u roku određenom u obavijesti o pokretanju postupka. Svim zainteresiranim strankama koje su to tražile te su pokazale da postoje posebni razlozi da ih se sasluša, odobrena je rasprava.

               (9)

               Komisija je poslala upitnike proizvođaču izvozniku i industriji Unije te primila odgovore u rokovima koji su određeni u tu svrhu. Komisija je tražila i provjerila sve podatke koje je smatrala potrebnima. Komisija je obavila posjete radi provjere u poslovnim prostorijama društava: KP Chemical Corp., Južna Koreja; Honam Petrochemicals Corp, Južna Koreja; Novapet SA, Španjolska; Equipolymers Srl, Italija; UAB Orion Global PET (Indorama), Litva; UAB Indorama Polymers Europe, Litva; UAB Neo Group, Litva; La Seda de Barcelona, S.A., Španjolska i M&G Polimeri Italia SpA, Italija.

         6.   Razdoblje revizije ispitnog postupka

               (10)

               Ispitni postupak u vezi s dampingom obuhvatio je razdoblje od 1. siječnja 2009. do 31. prosinca 2009. (razdoblje revizije ispitnog postupka).

         B.   REZULTATI ISPITNOG POSTUPKA

               (11)

               Što se tiče utvrđivanja uobičajene vrijednosti, Komisija je najprije utvrdila je li ukupna domaća prodaja dotičnog proizvoda grupacije KP Chemical Group bila reprezentativna u odnosu na njezinu ukupnu izvoznu prodaju u Uniji. U skladu s člankom 2. stavkom 2. Osnovne uredbe, domaća se prodaja smatra reprezentativnom kada ukupni obujam domaće prodaje iznosi najmanje 5 % ukupnog obujma izvozne prodaje u Uniji. Komisija je utvrdila da je dotični proizvod, koji se smatra homogenim proizvodom i nije podijeljen na različite vrste proizvoda, ukupno gledano, grupacija KP Chemical Group prodavala na domaćem tržištu u reprezentativnom obujmu.

               (12)

               Ispitivanje čiji je cilj bio utvrditi može li se smatrati da je domaća prodaja dotičnog proizvoda na domaćem tržištu u reprezentativnim količinama ostvarena u uobičajenom tijeku prodaje, provedeno je tako da se utvrdio udio profitabilne prodaje nezavisnim kupcima na domaćem tržištu. S obzirom da je utvrđeno da je dostatna prodaja obavljena u uobičajenom tijeku trgovine, uobičajena vrijednost temeljila se na stvarnoj domaćoj cijeni profitabilne prodaje.

               (13)

               Budući da se dotični proizvod izvozio izravno nezavisnim kupcima u Uniji, izvozna cijena je utvrđena u skladu s člankom 2. stavkom 8. Osnovne uredbe, tj. na temelju izvozne cijene koja je plaćena ili koju treba platiti.

               (14)

               Usporedba između uobičajene vrijednosti i izvozne cijene izvršena je na temelju cijene franko tvornica.

               (15)

               Radi osiguranja primjerene usporedbe između uobičajene vrijednosti i izvozne cijene učinjene su odgovarajuće prilagodbe cijena za razlike koje utječu na cijene i usporedivost cijena u skladu s člankom 2. stavkom 10. Osnovne uredbe. Prilagodbe za razlike u pogledu troškova transporta, vozarine i osiguranja, bankovnih naknada, troškova pakiranja i troškova kredita odobrene su kada je utvrđeno da su razumne, točne i popraćene provjerenim dokazima.

               (16)

               Prema članku 2. stavku 11. i stavku 12. Osnovne uredbe dampinška marža utvrđena je na temelju usporedbe ponderirane prosječne uobičajene vrijednosti s ponderiranom prosječnom izvoznom cijenom kako je gore utvrđeno.

               (17)

               Tako izračunata dampinška marža iznosila je manje od 2 %, izražena kao postotak neto cijene franko granica Unije, neocarinjeno, te se stoga smatra de minimis u skladu s člankom 9. stavkom 3. Osnovne uredbe.

         C.   TRAJNA PRIRODA OKOLNOSTI

               (18)

               Kao i prethodna privremena revizija koja je dovela do Uredbe (EZ) br. 192/2007, ova privremena revizija je pokala postojanje dampinške marže na razini de minimis za KP Chemical Group.

               (19)

               Nisu utvrđene naznake koje bi ukazivale na to da ova marža na razini de minimis ne bi bila trajne prirode, s obzirom da je za KP Chemical Group utvrđeno da posluje na vrlo visokoj stopi iskorištenosti kapaciteta (gotovo 100 %). Osim toga, KP Chemical Group ne planira povećati svoj proizvodni kapacitet u Južnoj Koreji. Štoviše, KP Chemical Group je stekla proizvodni pogon u Uniji i vjerojatnije je da će smanjiti svoj izvoz iz Južne Koreje.

               (20)

               Stoga se može smatrati da su okolnosti, na temelju kojih je u ovom ispitnom postupku izračunata dampinška marža, trajne prirode.

         D.   PREKID REVIZIJE

               (21)

               S obzirom na gornje nalaze, ovu reviziju treba prekinuti bez izmjene razine pristojbe koja se primjenjuje na KP Chemical Group. U tim okolnostima ne treba razmatrati aspekte štete.

         E.   OBJAVA

               (22)

               Zainteresirane stranke bile su obaviještene o bitnim činjenicama i razmatranjima na temelju kojih se namjeravalo prekinuti ovu parcijalnu privremenu reviziju. Svim je strankama pružena mogućnost komentiranja. Komentari su primljeni od industrije Unije, no oni nisu mogli promijeniti gornje zaključke,

         F.   ZAVRŠNA ODREDBA

               (23)

               Ovu reviziju, stoga, treba prekinuti bez ikakve izmjene Uredbe (EZ) br. 192/2007,

         DONIJELO JE OVU UREDBU:
   Članak 1.
   Prekida se parcijalna privremena revizija antidampinških mjera koje se primjenjuju na uvoz određenog polietilen tereftalata podrijetlom, između ostalog, iz Republike Koreje bez izmjene mjera na snazi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. veljače 2011.

            Za Vijeće

            Predsjednik

         MARTONYI J.

      (1)  SL L 343, 22.12.2009., str. 51.

      (2)  SL L 59, 27.2.2007., str. 1.

      (3)  SL C 47, 25.2.2010., str. 24.


title: Provedbena uredba Komisije (EU) br. 1032/2012 od 26. listopada 2012. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Ciliegia di Vignola (ZOZP))

text:
               15/Sv. 24

               HR

               Službeni list Europske unije

               240

         32012R1032

               L 308/5

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 1032/2012
   od 26. listopada 2012.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Ciliegia di Vignola (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno njezin članak 7. stavak 4. prvi podstavak,
   budući da:

               (1)

               U skladu s člankom 6. stavkom 2. prvim podstavkom Uredbe (EZ) br. 510/2006, zahtjev Italije za registraciju naziva „Ciliegia di Vignola” objavljen je u Službenom listu Europske unije
                   (2).

               (2)

               Kako Komisija nije primila nijedan prigovor u smislu članka 7. Uredbe (EZ) br. 510/2006, taj bi naziv trebalo upisati u registar,

         DONIJELA JE OVU UREDBU:
   Članak 1.
   Naziv naveden u Prilogu ovoj Uredbi ovime se upisuje u registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. listopada 2012.

            Za Komisiju, u ime Predsjednika

         Dacian CIOLOȘ

            Član Komisije

      (1)  SL L 93, 31.3.2006., str. 12.

      (2)  SL C 52, 22.2.2012., str. 17.
   PRILOG
   Poljoprivredni proizvodi navedeni u Prilogu I. Ugovora o EZ-u namijenjeni prehrani ljudi:

      Razred 1.6.   Voće, povrće i žitarice, u prirodnom stanju ili prerađeni

   ITALIJA
   Ciliegia di Vignola (ZOZP)


title: Provedbena uredba Komisije (EU) br. 309/2014 оd 20. ožujka 2014. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Aceite de la Comunitat Valenciana (ZOI)]

text:
               27.3.2014

               HR

               Službeni list Europske unije

               L 91/9

      PROVEDBENA UREDBA KOMISIJE (EU) br. 309/2014
   оd 20. ožujka 2014.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Aceite de la Comunitat Valenciana (ZOI)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Španjolske za upis naziva „Aceite de la Comunitat Valenciana” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Aceite de la Comunitat Valenciana” potrebno je upisati u registar,

         DONIJELA JE OVU UREDBU:
   Članak 1.
   Naziv „Aceite de la Comunitat Valenciana” (ZOI) upisuje se u registar.
   Naziv iz prvog stavka odnosi se na proizvod iz razreda 1.5. Ulja i masti (maslac, margarin, ulja itd.) iz Priloga II. Uredbi Komisije (EZ) br. 1898/2006 (3).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. ožujka 2014.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL C 276, 25.9.2013., str. 9.

      (3)  Uredba Komisije (EZ) br. 1898/2006 od 14. prosinca 2006. o utvrđivanju detaljnih pravila za provedbu Uredbe Vijeća (EZ) br. 510/2006 o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (SL L 369 od 23.12.2006., str. 1.).


title: Provedbena uredba Vijeća (EU) br. 1269/2012 od 21. prosinca 2012. o izmjeni Provedbene uredbe (EU) br. 585/2012 o uvođenju konačne antidampinške pristojbe na uvoz određenih bešavnih cijevi od željeza ili čelika, podrijetlom, između ostalog, iz Rusije, nakon parcijalne privremene revizije prema članku 11. stavku 3. Uredbe (EZ) br. 1225/2009

text:
               11/Sv. 129

               HR

               Službeni list Europske unije

               266

         32012R1269

               L 357/1

               SLUŽBENI LIST EUROPSKE UNIJE

         PROVEDBENA UREDBA VIJEĆA (EU) br. 1269/2012
   od 21. prosinca 2012.
   o izmjeni Provedbene uredbe (EU) br. 585/2012 o uvođenju konačne antidampinške pristojbe na uvoz određenih bešavnih cijevi od željeza ili čelika, podrijetlom, između ostalog, iz Rusije, nakon parcijalne privremene revizije prema članku 11. stavku 3. Uredbe (EZ) br. 1225/2009
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 9. stavak 4. i članak 11. stavke 3., 5. i 6.,
   uzimajući u obzir prijedlog koji je podnijela Europska komisija („Komisija”) nakon savjetovanja sa Savjetodavnim odborom,
   budući da:
   1.   POSTUPAK

   1.1.   Mjere na snazi

               (1)

               Nakon ispitnog postupka („početni ispitni postupak”), Vijeće je Uredbom (EZ) br. 954/2006 (2) uvelo konačnu antidampinšku pristojbu na uvoz određenih bešavnih cijevi od željeza ili čelika podrijetlom iz Hrvatske, Rumunjske, Rusije i Ukrajine. Mjere su se sastojale antidampinške pristojbe ad valorem od 24,1 % na uvoz od poimence imenovanih proizvođača izvoznika u Rusiji, te preostale stope pristojbe od 35,8 % na uvoz od svih ostalih trgovačkih društava u Rusiji. Konačna antidampinška pristojba uvedena za grupaciju koja je predmet trenutačne revizije ispitnog postupka, OAO TMK („TMK Group” ili „podnositelj zahtjeva”) koja se sastoji od društava OAO Volzhsky Pipe Plant, OAO Taganrog Metallurgical Works, OAO Sinarsky Pipe Plant i OAO Seversky Tube Works bila je 35,8 %, tj. preostala pristojba.

               (2)

               Vijeće je Uredbom (EZ) br. 812/2008 (3), nakon što je na zahtjev grupacije TMK Group i na temelju članka 11. stavka 3. Osnovne uredbe pokrenuta privremena revizija („revizija ispitnog postupka”), izmijenilo konačnu antidampinšku pristojbu na uvoz određenih bešavnih cijevi od željeza ili čelika, na 27,2 % za grupaciju TMK Group.

               (3)

               Vijeće je nakon revizije nakon isteka mjere („revizija ispitnog postupka nakon isteka mjere”) Provedbenom uredbom (EU) br. 585/2012 (4) zadržalo mjere uvedene Uredbom (EZ) br. 954/2006 na uvoz određenih bešavnih cijevi od željeza ili čelika podrijetlom iz Rusije i Ukrajine.

               (4)

               U skladu s time, mjere koje su trenutačno na snazi su one uvedene Provedbenom uredbom (EU) br. 585/2012. Grupacija TMK Group koja se sastoji od trgovačkih društava OAO Volzhsky Pipe Plant” OAO Taganrog Metallurgical Works, OAO Sinarsky Pipe Plan i OAO Seversky Tube Works podliježe antidampinškoj pristojbi od 27,2 %.

         1.2.   Pokretanje parcijalne privremene revizije

               (5)

               Komisija je 14. listopada 2011. putem obavijesti objavljene u Službenom listu Europske unije („obavijest o pokretanju postupka”) (5) najavila pokretanje parcijalne privremene revizije antidampinških mjera primjenjivih na uvoz određenih bešavnih cijevi od željeza ili čelika podrijetlom iz Rusije, u skladu s člankom 11. stavkom 3. Osnovne uredbe.

               (6)

               Revizija, koja je ograničena u opsegu primjene na ispitivanje dampinga, pokrenuta je nakon potkrijepljenog zahtjeva koji je podnijela grupacija TMK Group. U tom zahtjevu, podnositelj zahtjeva je dostavio dokaze prima facie da daljnja primjena mjere na njezinoj trenutačnoj razini više nije potrebna kako bi se uklonio učinak štetnog dampinga.

         1.3.   Dotične stranke

               (7)

               Komisija je o pokretanju parcijalne privremene revizije ispitnog postupka službeno obavijestila podnositelja zahtjeva, tijela zemlje izvoznice i industriju Unije. Zainteresirane stranke dobile su priliku izraziti svoje stavove u pisanom obliku i zatražiti raspravu u roku određenom u obavijesti o pokretanju postupka.

               (8)

               Kako bi dobila potrebne podatke za ispitni postupak, Komisija je podnositelju zahtjeva poslala upitnik i dobila odgovor u roku određenom za tu svrhu.

               (9)

               Komisija je tražila i potvrdila sve podatke koje je smatrala neophodnima za potrebe utvrđivanje razine dampinga. Posjeti radi provjere izvršeni su u poslovnim prostorijama podnositelja zahtjeva i njegovim povezanim trgovinskim društvima ZAO TMK Trade House (Moskva), TMK Warehouse Complex LLC (Lytkarino), TMK Europe GmbH (Köln), TMK Italia s.r.l. (Lecco) i TMK Global S.A. (Ženeva).

         1.4.   Razdoblje revizije ispitnog postupka

               (10)

               Ispitni postupak razine dampinga obuhvatio je razdoblje od 1. listopada 2010. do 30. rujna 2011. („razdoblje revizije ispitnog postupka” ili „RRIP”).

         2.   DOTIČNI PROIZVOD I ISTOVJETNI PROIZVOD

   2.1.   Dotični proizvod

               (11)

               Dotični proizvod je isti onaj definiran u Provedbenoj uredbi (EU) br. 585/2012 kojom su uvedene mjere koje su trenutačno na snazi, tj. određene bešavne cijevi od željeza i čelika, kružnog poprečnog presjeka, vanjskog promjera koji nije veći od 406,4 mm s ekvivalentom ugljika (CEV) koji nije viši od 0,86 prema formuli i kemijskoj analizi (6) Međunarodnog instituta za zavarivanje (IIW), trenutačno obuhvaćene oznakama KN ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 i ex 7304 59 93, podrijetlom iz Rusije („dotični proizvod”).

         2.2.   Istovjetni proizvod

               (12)

               Kako je utvrđeno u početnom ispitnom postupku, kao i tijekom razdoblja revizije ispitnog postupka, trenutačni ispitni postupak potvrdio je da dotični proizvod proizveden u Rusiji i izvezen u Uniju, proizvod koji se proizvodi i prodaje na domaćem tržištu Rusije i proizvod koji proizvođači iz Unije proizvode i prodaju u Uniji imaju jednake osnovne fizičke i tehničke značajke i krajnju primjenu. Stoga se ti proizvodi smatraju istovjetnim proizvodima u smislu članka 1. stavka 4. Osnovne uredbe.

         3.   DAMPING

   3.1.   Damping uvoza tijekom RRIP-a

   3.1.1.   Uobičajena vrijednost

               (13)

               Prodaja na domaćem tržištu vršila se putem povezanih trgovačkih društava, ZAO TMK Trade House i TMK Warehouse, koja su preprodavala dotični proizvod nezavisnim kupcima u Rusiji.

               (14)

               U skladu s člankom 2. stavkom 2. Osnovne uredbe, najprije je za svakog proizvođača koji surađuje ispitano je li njegov ukupni obujam domaće prodaje istovjetnog proizvoda nezavisnim kupcima bio reprezentativan u usporedbi s ukupnim obujmom izvozne prodaje u Uniji, odnosno, je li ukupni obujam takve prodaje predstavljao najmanje 5 % ukupnog obujma izvozne prodaje dotičnog proizvoda u Uniji. Ispitivanjem je utvrđeno da je domaća prodaja bila reprezentativna za sve proizvođače izvoznike.

               (15)

               Nadalje je ispitano je li svaka vrsta istovjetnog proizvoda koju su prodavali proizvođači izvoznici na svojem domaćem tržištu bila dostatno reprezentativna za potrebe primjene članka 2. stavka 2. Osnovne uredbe. Domaća prodaja konkretne vrste proizvoda smatrala se dostatno reprezentativnom kada je ukupni obujam te vrste proizvoda, koji je na domaćem tržištu nezavisnim kupcima tijekom RRIP-a prodavao proizvođač izvoznik, predstavljao najmanje 5 % ukupnog obujma prodaje usporedive vrste proizvoda izvezenog u Uniju.

               (16)

               U skladu s člankom 2. stavkom 4. Osnovne uredbe također se naknadno ispitivalo može li se za domaću prodaju svake vrste proizvoda prodanog u reprezentativnim količinama smatrati da je izvršena u uobičajenom tijeku trgovine. To je učinjeno tako što je utvrđen udio profitabilne domaće prodaje nezavisnim kupcima na domaćem tržištu za svaku izvezenu vrstu dotičnog proizvoda tijekom RRIP-a.

               (17)

               Za one vrste proizvoda kod kojih je po obujmu više od 80 % prodaje na domaćem tržištu bilo iznad troška i kod kojih je ponderirana prosječna prodajna cijena te vrste proizvoda bila jednaka ili veća od jediničnog troška proizvodnje, uobičajena vrijednost po vrsti proizvoda izračunana je kao ponderirani prosjek stvarnih domaćih cijena ukupne prodaje dotične vrste proizvoda, bez obzira na to jesu li te prodaje bile profitabilne ili ne.

               (18)

               Ako je obujam profitabilne prodaje vrste proizvoda iznosio 80 % ili manje ukupnog obujma prodaje navedene vrste ili kada je ponderirana prosječna cijena navedene vrste bila niža od jediničnog troška proizvodnje, uobičajena se vrijednost temeljila na stvarnoj domaćoj cijeni koja je izračunana kao ponderirana prosječna cijena samo profitabilne domaće prodaje navedene vrste tijekom RRIP-a.

               (19)

               Uobičajena vrijednost nereprezentativnih vrsta (tj. onih kod kojih je domaća prodaja iznosila manje od 5 % izvozne prodaje u Uniju ili koja uopće nije prodavana na domaćem tržištu) izračunana je na temelju troška proizvodnje po vrsti proizvoda, čemu se dodaje iznos za prodaju, opće i administrativne troškove i za dobit. U slučaju postojeće domaće prodaje za dotične vrste proizvoda korištena je dobit od transakcija u uobičajenom tijeku trgovine na domaćem tržištu, prema vrsti proizvoda. Kada nije bilo domaće prodaje, korištena je prosječna dobit.

               (20)

               U pogledu troškova proizvodnje, a posebno troškova energije, posebno za plin, ispitano je jesu li cijene plina koje su proizvođači izvoznici platili objektivno odražavale troškove povezane s proizvodnjom i distribucijom plina.

               (21)

               Utvrđeno je da je domaća cijena plina koju su platili proizvođači izvoznici bila oko jedne četvrtine izvozne cijene prirodnog plina iz Rusije. U vezi s tim, svi raspoloživi podaci ukazuju da su domaće cijene plina u Rusiji regulirane cijene, koje su znatno ispod razine tržišnih cijena koje se za prirodni plin plaćanju na nereguliranim tržištima.Stoga, s obzirom da se u evidencijama proizvođača izvoznika troškovi plina nisu objektivno odrazili, kako je predviđeno člankom 2. stavkom 5. Osnovne uredbe, trebalo ih je odgovarajuće prilagoditi. U nedostatku ikakvih dovoljno reprezentativnih neiskrivljenih cijena plina koje se odnose na rusko domaće tržište, smatralo se primjerenim temeljiti prilagodbu, u skladu s člankom 2. stavkom 5., na podacima s drugih reprezentativnih tržišta. Prilagođena cijena temeljila se na prosječnoj cijeni ruskog plina kada se prodaje za izvoz na njemačko-češkoj granici (Waidhaus), prilagođena kako bi odražavala lokalne troškove distribucije. Waidhaus je glavno čvorište za prodaju ruskog plina EU-u, a EU je i najveće tržište za ruski plin, a i cijene objektivno odražavaju troškove, te se stoga može smatrati reprezentativnim tržištem u smislu članka 2. stavka 5. Osnovne uredbe.

               (22)

               Nakon objave, grupacija TMK Group tvrdila je da je prilagodba cijene plina u suprotnosti s člankom 2. stavkom 5. Osnovne uredbe i člankom 2.2.1.1. Antidampinškog sporazuma WTO-a. Kako je navedeno u uvodnoj izjavi 21., utvrđeno je da je domaća cijena plina koju je platila grupacija TMK Group iznosila oko jedne trećine izvozne cijene prirodnog plina iz Rusije. Stoga, s obzirom da se u evidencijama proizvođača izvoznika troškovi plina nisu objektivno odrazili, kako je predviđeno člankom 2. stavkom 5. Osnovne uredbe, trebalo ih je odgovarajuće prilagoditi. Tvrdnja grupacije TMK Group smatrala se neutemeljenom, te je u izostanku bilo kakvih dokaza odbijena.

         3.1.2.   Izvozna cijena

               (23)

               Trebalo bi napomenuti da grupacija TMK Group nije prijavila određene količine izvoza dotičnog proizvoda jer je smatrala da te bešavne cijevi ne ulaze u opseg proizvoda obuhvaćen ispitnim postupkom.Uzorci u obliku poprečnih presjeka proizvoda koji navodno ne ulaze u opseg proizvoda prije i nakon daljnje obrade pokazani su službama Komisije na licu mjesta tijekom posjeta radi provjere, što se ipak ne može smatrati zaključnim dokazom.

               (24)

               Nakon što je to pitanje ispitano, zaključeno je da te bešavne cijevi ulaze u opseg proizvoda. Odgovarajuće izvozne transakcije stoga su uzete u obzir pri izračunu dampinga.

               (25)

               Tijekom rasprave koju je vodio službenik za saslušanje 9. studenoga 2012., grupacija TMK Group izjavila je da ponajprije želi riješiti pitanje razvrstavanja proizvoda, postavljeno u dokumentu o objavi, za koje vjeruju da je dovelo do povećanja njihove dampinške marže s iznosa od oko 13-14 %. Grupacija TMNK Group izrazila je čuđenje spram činjenice da je za te proizvode procijenjeno da ulaze u opseg ispitnog postupka i ponovila da te količine izvoza nije prijavila zato što su ti proizvodi nedorađeni, tzv. „pripremci” (također zvani i „šuplji profili”) i nisu cijevi, i stoga ne ulaze u opseg proizvoda po mišljenju grupacije TMK Group. Uz to su istaknuli da su službe Komisije vrlo ukratko razmotrile to pitanje tijekom posjeta radi provjere. U tom pogledu trebalo bi napomenuti da je grupacija TMK Group u svom podnesku od 31. kolovoza 2012. i sama istaknula da je „pitanje bi li šuplji profili obuhvaćeni oznakom KN 7304 59 10 trebali biti uključeni u opseg ispitnog postupka opširno razmotreno tijekom ispitnog postupka”. Dapače, i Europsko udruženje za čelične cijevi („ESTA”) i grupacija TMK Group imali su mogućnost komentirati ovo pitanje u više prilika.Osim toga, trebalo bi naglasiti da su službe Komisije zahtijevale od povezanih uvoznika grupacije TMK Group da ispune Prilog upitniku, i da su potvrdile podatke prikupljene tijekom posjeta radi provjere na licu mjesta kako bi na raspolaganju imale sve bitne podatke. Tvrdnja da su službe Komisije tijekom ispitnog postupka to pitanje razmotrile vrlo „ukratko” i zaključile da ti proizvodi ulaze u opseg proizvoda bila je netočna, te je stoga odbačena.

               (26)

               Grupacija TMK Group uz to je smatrala da je uključivanje tih količina izvoza bilo nezakonito i neopravdano jer službe Komisije nisu uspjele dokazati da ti pripremci nisu bili „neobrađeni” i da su zaključci da su ti proizvodi bili „poluproizvodi” (ili djelomično obrađeni) bili neutemeljeni.

               (27)

               Prvo se podsjeća da su proizvodi obuhvaćeni oznakama KN 7304 39 10 i 7304 59 10„cijevi i šuplji profili”, bešavni, od željeza (osim lijevanog željeza) ili čelika, „neobrađeni, ravni i nepromjenjive debljine stijenke, za uporabu isključivo u proizvodnji cijevi drukčijeg poprečnog presjeka i drukčije debljine stijenke”. Napomene s objašnjenjima uz podbrojeve 7304 39 10 i 7304 59 10 navode da ti podbrojevi uključuju „bešavne čelične cijevi koje se obično dobivaju bušenjem i toploistiskivanjem ili bušenjem i toplovučenjem; obično se zovu ‚pripremci’. Namijenjeni su za preoblikovanje u cijevi ili druge oblike debljine stijenke s manjim dimenzijskim odstupanjima. Pokazuju se s grubo odrezanim krajevima i uklonjenim srhom, ali su što se svega ostaloga tiče nedovršeni. Njihova vanjska i unutarnja površina je gruba i nije izglađena. Nisu nauljeni, prevučeni cinkom niti obojeni.” Nakon razmatranja argumenata koje su podnijeli grupacija TMK Group i ESTA, na temelju različitih dokumenata prikupljenih tijekom posjeta radi provjere na licu mjesta (narudžbenice stranaka i specifikacije, ugovori između trgovačkih društava, računi koje su izdali povezani uvoznici, opis norma ISO 9809-1) smatra se da su te cijevi zaista „poluproizvodi” u smislu da trebaju odgovarati određenim zahtjevima i specifikacijama kao npr. „vruće dovršene cijevi za cilindre visoke kakvoće, od nehrđajućeg čelika vrste 34CrMo4 koje podliježu UNI EN 10083-1 i DIN 1629 ‚žareni’ i ‚glatkih rubova’, dimenzija navedenih u narudžbenici.” Nadalje, ostali zahtjevi navedeni u narudžbenici kupca i specifikacije kao što su „ultrazvučno testiranje na moguće nedostatke, kontrola debljine, ovalizacija i ravnoća” također ukazuju na daljnju obradu ovih cijevi, što ne vrijedi za takozvane „pripremke”.

               (28)

               Grupacija TMK Group tvrdila je da svojstva kao što su „žareni” i „glatkih rubova” nisu među kriterijima navedenima u tekstu odgovarajućih oznaka KN i napomene s objašnjenjima kako bi se utvrdilo je li cijev „neobrađena”. U tom pogledu nužno je napomenuti da tekstovi uz tarifne brojeve i odgovarajuće napomene s objašnjenjima ne sadrže uvijek iscrpan popis svojstava obuhvaćenih proizvoda. U vezi s tim proizvodima, koje imaju neke jednake značajke kao i druge vrste robe, razvrstavanje ovisi o najvažnijim svojstvima uvezene robe. Stoga su ta stvojstva, iako se napominje da nisu među kriterijima na popisu u tekstu odgovarajućih oznaka KN i napomene s objašnjenjima, i dalje su važni elementi u procjeni može li se za vrste proizvoda smatrati da su „neobrađene” i da spadaju u opseg oznaka KN 7304 39 10 i 7304 59 10.

               (29)

               Grupacija TMK Group također je tvrdila da te cijevi nisu žarene s obzirom na to da nisu toplinski obrađene kako je naznačeno u potvrdama iz valjaonice. U tom pogledu trebalo bi napomenuti da nabavne specifikacije kupca sadrže proturječne podatke jer navode da je proizvod toplinski obrađen. I drugi dokumenti upućuju na te nabavne specifikacije, kao što su deklaracija proizvođača koju izdaje grupacija TMK Group i specifikacije ugovora koje su potpisali grupacija TMK Group i njezin nepovezani kupac.

               (30)

               Dalje je napomenuto da se u gore navedenim ugovorima između trgovačkih društava koje je grupacija TMK Group dala na uvid tijekom provjere na licu mjesta, ti su proizvodi na početku razvrstani pod drugu oznaku KN (za koju vrijede mjere) i zatim promijenjeni u oznaku KN za koju ne vrijede mjere (uključujući RIP) iako, na temelju dostupnih podataka, u narudžbenicama stranaka i specifikacijama proizvoda nije bilo izmjena. Grupacija TMK Group tvrdila je da ta promjena u oznaci KN nije bitna, već su prema primjenjivim pravilima o carinskom razvrstavanju bitne objektivne značajke robe u trenutku njezinog uvoza u Uniju. Iako su objektivne značajke robe u trenutku njezinog uvoza u Uniju važan element, grupacija TMK Group nije porekla da je razvrstavala vrste proizvoda tako da za njih vrijede mjere prije nego je promijenila kako ih razvrstava čak i bez ikakvih promjena u specifikacijama proizvoda. To se smatra jednim od elemenata koji dovodi do zaključka da dotične vrste proizvoda ulaze u opseg ispitnog postupka.

               (31)

               Također je napomenuto da nabavne specifikacije nepovezanog kupca jasno navode „poluproizvode”, a ne „pripremke” niti „šuplje profile”. Što se tiče potonje napomene, grupacija TMK Group tvrdila je da za potrebe carinskog razvrstavanja potpuno nevažno kako neki kupac opisuje proizvod. Kao odgovor na tu tvrdnju mora se navesti da kupčev opis proizvoda ima određenu vrijednost u smislu da je kupac očito svjestan zahtjeva proizvoda u trenutku naručivanja. Stoga je izjava da je kupčev opis „potpuno nevažan” upitna.

               (32)

               Zaključno, poludovršene bešavne čelične cijevi proizvedene uz upotrebu toplinske obrade kupljene za potrebe proizvodnje takvih cilindara moraju odgovarati vrlo detaljnim tehničkim zahtjevima, zahtjevima u vezi s kakvoćom i dimenzijskim zahtjevima. Ta svojstva očito ne odgovaraju pojmu „neobrađenog proizvoda” kako je navedeno u napomenama s objašnjenjima uz oznake KN 7304 39 10 i 7304 59 10 i stoga su komentari grupacije TMK Group u vezi s navodnom pogrešnom interpretacijom Komisije izraza „neobrađen” morali biti odbačeni.

               (33)

               Suprotno nekolicini prethodnih tvrdnji, grupacija TMK Group također je tvrdila da ti proizvodi prodani nepovezanom kupcu nisu bili namijenjeni isključivo za istu upotrebu tj. proizvodnju cilindara, već se mogu preraditi i u takozvane „precizne cijevi”. Grupacija je navela da nepovezani kupac prvo prerađuje pripremke u hladnovaljane cijevi (ili precizne cijevi) koje zatim prerađuje u plinske cilindre. Trebalo bi napomenuti da taj element nije samo u suprotnosti onom što je grupacija TMK Group izjavila u prethodnim podnescima, već i sa sadržajem dokumenata prikupljenih tijekom posjeta radi provjere. Neovisno o gore navedenome, trebalo bi napomenuti da je taj dodatni navod bio nov, da je podnesen u kasnoj fazi i da nije potkrijepljen dokazima. Uz to, grupacija je dostavila dokaze koji navodno pokazuju da nepovezani kupac također prodaje i precizne cijevi. Uz napomenu da su ti dokazi podneseni vrlo kasno u tijeku ispitnog postupka, također je napomenuto da su se odnosili na razdoblje dugo nakon kraja RRIP-a i da su se ti dokumenti odnosili na moguću prodaju bilo koje vrste (ili profila) hladnovaljanih proizvoda (cijevi). Stoga su ti argumenti odbačeni.

               (34)

               Većinu izvoza dotičnog proizvoda u Uniju proizvođači izvoznici vršili su nezavisnim kupcima u Uniji putem dva povezana društva za trgovinu, tj. društva TMK Europe GmbH u Njemačkoj i društva TMK Italia s.r.l. u Italiji. Izvozna cijena za gore navedeni izvoz utvrđena je na temelju stvarno plaćenih ili plativih izvoznih cijena u skladu s člankom 2. stavkom 9. Osnovne uredbe, tj. korištenjem preprodajnih cijena koje je prvi nezavisni kupac u Uniji stvarno platio ili ih je trebao platiti tijekom RRIP-a, prilagođena za sve troškove nastale između uvoza i ponovne prodaje te za dobit.

               (35)

               Određene ograničene količine izvezene su izravno nezavisnim kupcima u Uniji. Izvozna cijena za te količine utvrđena je u skladu s člankom 2. stavkom 8. Osnovne uredbe na temelju izvozne cijene koja je stvarno plaćena ili koju treba platiti.

         3.1.3.   Usporedba

               (36)

               Uobičajena vrijednost i izvozna cijena proizvođačâ izvoznikâ uspoređene su s obzirom na cijene franko tvornica. Kako bi se osigurala primjerena usporedba između uobičajene vrijednosti i izvozne cijene, napravljene su odgovarajuće prilagodbe na temelju razlika koje utječu na cijene i usporedivost cijena u skladu s člankom 2. stavkom 10. Osnovne uredbe. Na temelju toga, izvršene su prilagodbe u smislu troškova pakiranja, prijevoza, kredita i antidampinških pristojba.

               (37)

               Grupacija TMNK Group zahtijevala je da se u obzir uzmu određene značajke u vezi s vrstom čelika, navoja i premaza bešavnih cijevi kako bi se osigurala primjerena usporedba između bešavnih cijevi za prodaju na domaćem tržištu i onih za izvoz.

               (38)

               Odbor za zaštitu industrije bešavnih cijevi od čelika Europske unije („ESTA”) tvrdio je da svaki zahtjev za promjenu definicije proizvoda ili metodologije koja se koristila u početnom ispitnom postupku i daljnjoj reviziji predstavlja kršenje članka 11. stavka 9. Osnovne uredbe i treba ga zanemariti.

               (39)

               U tom pogledu, ispitni postupak je pokazao da zahtjev koji je podnijela grupacija TMK Group nije utjecao na definiciju proizvoda, već je omogućio utvrđivanje dodatnih značajki koje osiguravaju primjerenu usporedbu bešavnih cijevi koje imaju ista svojstva. Nadalje, utvrđeno je da te dodatne značajke utječu na cijene i usporedivost cijena.

               (40)

               Na temelju gore navedenog, zaključeno je da je zahtjev opravdan i gore navedene značajke također su uzete u obzir.

               (41)

               Grupacija TMNK Group tvrdila je da, u skladu s člankom 11. stavkom 10. Osnovne uredbe, pristojbe plaćene na transakcije DDP („dostavljeno carina plaćena”) ne bi trebale biti odbijene radi izračuna izvozne cijene. Grupacija tvrdi da se, u usporedbi s posljednjim punim 12-mjesečnim razdobljem prije uvođenja antidampinških pristojba na izvoze bešavnih cijevi grupacije TMK Group u Uniju (1. srpnja 2005. - 30. lipnja 2006. ili „referentno razdoblje”), pristojba valjano odrazila na cijene naplaćene tijekom RRIP-a i daljnje prodajne cijene u Uniji.

               (42)

               U tom pogledu utvrđeno je da cijene DDP naplaćene prvim nepovezanim kupcima nisu pokrivale ni troškove, a kamoli antidampinške pristojbe, tj. te su transakcije sveukupno stvarale gubitak. Nadalje se napominje da je, iako su cijene sličnih proizvoda porasle za oko 30 % tijekom referentnog razdoblja, cijena sirovina koje čine u prosjeku više od 50 % troška proizvodnje porasla za više od 70 % tijekom istog razdoblja. Na temelju gore navedenog, smatra se da nisu podneseni dokazi iz kojih se može zaključiti da se pristojba valjano odrazila na naplaćene cijene.

               (43)

               Također se napominje da, čak i ako se prihvati da se pristojba odrazila na daljnje naplaćivane prodajne cijene (quod non), članak 11. stavak 10. Osnovne uredbe zahtijeva da i preprodajne cijene i daljnje prodajne cijene odražavaju pristojbu.

               (44)

               Nakon objave, grupacija TMK Group nastavila se protiviti odbijanju pristojba od izvoznih cijena i dalje tvrdila da je izvršena prilagodba cijene plina za posljedicu imala gubitke koji su po mišljenju grupacije TMK Group nedvojbeno bili manji, ali za to nije dostavila dodatne dokaze. Grupacija TMNK Group ostala je pri svojem stajalištu da je to pravno pogrešno što bi izvozne cijene franko tvornice trebale biti više od troškova proizvodnje i ponovila da je kriterij koji treba ispitati bio jedino jesu li se plaćene antidampinške pristojbe odrazile na preprodajnu cijenu koju su naplaćivali njezini nepovezani kupci koji su kupovinu vršili na temelju DDP-a. Međutim, budući da cijene DDP koje su naplaćene prvim nepovezanim kupcima nisu pokrivale ni troškove, a kamoli antidampinške pristojbe, čak i bez prilagodbe cijene plina i s obzirom na to da je cijena sirovina koje čine u prosjeku više od 50 % troška proizvodnje porasla za više od 70 % tijekom istog razdoblja kako je navedeno gore u uvodnoj izjavi 42., smatra se da grupacija TMK Group nije dostavila dokaze iz kojih se može zaključiti da se pristojba valjano odrazila na naplaćivane cijene ili daljnje prodajne cijene.

               (45)

               Na temelju gore navedenoga, tu je tvrdnju trebalo odbaciti.

         3.1.4.   Dampinška marža

               (46)

               Ponderirana prosječna uobičajena vrijednost uspoređena je s ponderiranom prosječnom izvoznom cijenom prema vrsti proizvoda s obzirom na cijene franko tvornica za dva proizvođača izvoznika, prema članku 2. stavku 11. i stavku 12. Osnovne uredbe. Za grupaciju TMK Group utvrđena je jedna zajednička dampinška marža izračunom jedinstvene ponderirane prosječne stope dampinga za proizvođače izvoznike iz grupacije TMK Group.

               (47)

               Na temelju toga, dampinška marža, izražena kao postotak cijene CIF na granici Zajednice, neocarinjeno, iznosi 29,6 %. Nakon objave, grupacija TMK Group ukazala je na neke administrativne pogreške u izračunu dampinga za dva od njezinih proizvodnih subjekata. Te administrativne pogreške su ispravljene i ponderirana prosječna dampinška marža utvrđena za grupaciju TMK Group iznosi 28,7 % umjesto 29,6 %.

               (48)

               Napominje se da je ta dampinška marža, suprotno dokazima prima facie koji su dostavljeni u revizijskom zahtjevu, viša od trenutačne pristojbe koja se primjenjuje na uvoz od grupacije TMK Group. To je povećanje posljedica nekoliko čimbenika: kao prvo, dokazi dostavljeni u revizijskom zahtjevi bilo su povezani samo s određenim transakcijama jednog od triju proizvođača izvoznika. Za neke od tih transakcija utvrđeno je da nisu povezane s dotičnim proizvodom. Kao drugo, tijekom trajanja ispitnog postupka, kako je navedeno gore u uvodnoj izjavi 23., grupacija nije prijavila neke od izvoznih transakcija dotičnog proizvoda. Konačno, tvrdnja grupacije u vezi s pristojbom kao troškom (vidjeti uvodne izjave od 41. do 45.) odbačena je. Kombinacija tih elemenata i drugih elemenata potvrđenih tijekom trajanja ispitnog postupka za rezultat je imala povećanje dampinške marže.

         4.   TRAJNA PRIRODA PROMIJENJENIH OKOLNOSTI

               (49)

               U skladu s člankom 11. stavkom 3. Osnovne uredbe, također je ispitano može li se objektivno smatrati da su promijenjene okolnosti vezane uz damping trajne prirode.

               (50)

               Grupacija TMNK Group navela je u svom revizijskom zahtjevu da su postojale promijenjene okolnosti trajne prirode, s obzirom na to da je grupacija značajno promijenila svoju unutarnju strukturu i poboljšala svoju proizvodnu opremu, što je imalo izravan utjecaj na strukturu njezinih troškova.

               (51)

               Ispitnim postupkom otkriveno je da je grupacija TMK Group zaista izvršila značajna ulaganja koja su dovela do povećanja efikasnosti i kapaciteta. Međutim, s obzirom na rast cijena sirovina i razvoj kombinacije proizvoda prema proizvodima s dodanom vrijednosti, nije bilo moguće utvrditi smanjenje troška proizvodnje. Za poboljšanja iz uvodne izjave 50. utvrđeno je da su strukturalne prirode i da nije vjerojatno da će se promijeniti u skoroj budućnosti.

               (52)

               Uz to, razmotren je i razvoj izvoznih cijena u zemlje koje nisu članice EU-a tijekom RRIP-a i izvoznih cijena u EU nakon RRIP-a. Utvrđeno je da je izvoz identičnih proizvoda u zemlje koje nisu članice EU-a obavljan po usporedivoj razini cijena kao uvoz u EU u istom razdoblju. Što se tiče razdoblja nakon RRIP-a, utvrđeno je da je taj uvoz vršen po nešto višim cijenama nego tijekom RRIP-a, što je u skladu s međunarodnim kretanjem razine cijena. Stoga ništa nije upućivalo na to da bi izvozne cijene mogle značajno varirati u predvidivoj budućnosti.

         5.   IZMJENE ANTIDAMPINŠKIH MJERA

               (53)

               U svjetlu rezultata ispitnog postupka, smatra se primjerenim izmijeniti antidampinšku pristojbu koja se primjenjuje na uvoz dotičnog proizvoda od grupacije TMK Group na 28,7 %. Izmijenjenu antidampinšku pristojbu trebalo bi odrediti na razini utvrđene dampinške marže, jer je niža od utvrđene marže štete u početnom ispitnom postupku.

               (54)

               Zainteresirane stranke bile su obaviještene o bitnim činjenicama i razmatranjima na temelju kojih se namjeravalo preporučiti izmjenu Provedbene uredbe (EU) br. 585/2012 te im je pružena mogućnost komentiranja,

         DONIJELO JE OVU UREDBU:
   Članak 1.
   Unos u tablici u članku 1. stavku 2. Provedbene uredbe (EU) br. 585/2012 vezan uz društva OAO Volzhsky Pipe Plant, OAO Taganrog Metallurgical Works,
   OAO Sinarsky Pipe Plant i OAO Seversky Tube Works zamjenjuje se sljedećim:

                  „OAO Volzhsky Pipe Plant, OAO Taganrog Metallurgical Works,
                  OAO Sinarsky Pipe Plant i OAO Seversky Tube Works

                  28,7 %

                  A859”

   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. prosinca 2012.

            Za Vijeće

            Predsjednik

         A. D. MAVROYIANNIS

      (1)  SL L 343, 22.12.2009., str. 51.

      (2)  SL L 175, 29.6.2006., str. 4.

      (3)  SL L 220, 15.8.2008., str. 1.

      (4)  SL L 174, 4.7.2012., str. 5.

      (5)  SL C 303, 14.10.2011., str. 11.

      (6)  CEV se određuje u skladu s Tehničkim izvješćem iz 1967., IIW dok. IX-555-67, koje je objavio Međunarodni institut za zavarivanje (IIW).


title: Provedbena uredba Komisije (EU) 2017/914 оd 29. svibnja 2017. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               30.5.2017

               HR

               Službeni list Europske unije

               L 139/36

         PROVEDBENA UREDBA KOMISIJE (EU) 2017/914
   оd 29. svibnja 2017.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 29. svibnja 2017.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  115,8

                  TR

                  67,0

                  ZZ

                  91,4

                  0707 00 05

                  TR

                  84,9

                  ZZ

                  84,9

                  0709 93 10

                  TR

                  129,3

                  ZZ

                  129,3

                  0805 10 22 , 0805 10 24 , 0805 10 28

                  EG

                  67,6

                  MA

                  55,3

                  TR

                  48,9

                  ZA

                  99,2

                  ZZ

                  67,8

                  0805 50 10

                  AR

                  116,2

                  TR

                  123,7

                  ZA

                  150,8

                  ZZ

                  130,2

                  0808 10 80

                  AR

                  100,8

                  BR

                  113,7

                  CL

                  128,0

                  CN

                  145,5

                  NZ

                  152,5

                  US

                  110,3

                  ZA

                  105,8

                  ZZ

                  122,4

                  0809 29 00

                  TR

                  367,5

                  ZZ

                  367,5

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) br. 148/2012 od 20. veljače 2012. o upisu naziva u Registar zaštićenih oznaka izvornosti i zaštićenih oznaka zemljopisnog podrijetla (New Season Comber Potatoes/Comber Erarlies) (ZOZP))

text:
               15/Sv. 013

               HR

               Službeni list Europske unije

               274

         32012R0148

               L 048/9

               SLUŽBENI LIST EUROPSKE UNIJE

               20.02.2012.

      PROVEDBENA UREDBA KOMISIJE (EU) br. 148/2012
   od 20. veljače 2012.
   o upisu naziva u Registar zaštićenih oznaka izvornosti i zaštićenih oznaka zemljopisnog podrijetla (New Season Comber Potatoes/Comber Erarlies) (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno njezin članak 7. stavak 4. prvi podstavak,
   budući da:

               (1)

               U skladu s člankom 6. stavkom 2. prvim podstavkom Uredbe (EZ) br. 510/2006, zahtjev Ujedinjene Kraljevine za registraciju naziva „New Season Comber Potatoes/Comber Erarlies” objavljen je u Službenom listu Europske unije
                   (2).

               (2)

               Kako Komisija nije primila ni jedan prigovor u smislu članka 7. Uredbe (EZ) br. 510/2006, taj bi naziv trebalo upisati u Registar,

         DONIJELA JE OVU UREDBU:
   Članak 1.
   Naziv naveden u Prilogu ovoj Uredbi ovime se upisuje u Registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. veljače 2012.

            Za Komisiju, u ime Predsjednika,

         Dacian CIOLOȘ

            Član Komisije

      (1)  SL L 93, 31.3.2006., str. 12.

      (2)  SL C 144, 14.5.2011., str. 32.
   PRILOG
   Poljoprivredni proizvodi navedeni u Prilogu I. Ugovoru o EZ-u namijenjeni prehrani ljudi:

      Razred 1.6.   Voće, povrće i žitarice, svježi ili prerađeni

   UJEDINJENA KRALJEVINA
   New Season Comber Potatoes/Comber Erarlies (ZOZP)


title: Provedbena uredba Komisije (EU) br. 556/2013 od 14. lipnja 2013. o izmjeni uredaba (EZ) br. 798/2008, (EU) br. 206/2010, (EU) br. 605/2010 i (EU) br. 28/2012 o provozu određenih proizvoda životinjskoga podrijetla iz Bosne i Hercegovine  Tekst značajan za EGP

text:
               03/Sv. 73

               HR

               Službeni list Europske unije

               13

         32013R0556

               L 164/13

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 556/2013
   od 14. lipnja 2013.
   o izmjeni uredaba (EZ) br. 798/2008, (EU) br. 206/2010, (EU) br. 605/2010 i (EU) br. 28/2012 o provozu određenih proizvoda životinjskoga podrijetla iz Bosne i Hercegovine
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno njezin članak 8. stavak 5. treću alineju, članak 9. stavak 2. točku (b) i članak 9. stavak 4. točku (c),
   budući da:

               (1)

               Uredbom Komisije (EZ) br. 798/2008 (2) utvrđeni su popis trećih zemalja, državnih područja, zona ili kompartmenta iz kojih je dopušten uvoz i provoz kroz Uniju peradi i proizvoda od peradi te zahtjevi veterinarskog certificiranja.

               (2)

               Uredbom Komisije (EU) br. 206/2010 (3) utvrđeni su popis trećih zemalja, državnih područja ili njihovih dijelova odobrenih za unos u Uniju određenih životinja i svježeg mesa te zahtjevi veterinarskog certificiranja.

               (3)

               Uredbom Komisije (EU) br. 605/2010 (4) utvrđeni su uvjeti zdravlja životinja i javnog zdravlja te uvjeti veterinarskog certificiranja za unošenje sirovog mlijeka i mliječnih proizvoda namijenjenih prehrani ljudi u Europsku uniju.

               (4)

               Uredbom Komisije (EU) br. 28/2012 (5) utvrđeni su zahtjevi za certificiranje uvoza i provoza kroz Uniju određenih mješovitih proizvoda.

               (5)

               Zbog geografskog položaja i potrebe zadržavanja pristupa hrvatskoj luci Ploče nakon pristupanja Hrvatske Uniji, potrebno je utvrditi posebne uvjete za provoz preko Unije pošiljaka proizvoda peradi, svježeg mesa, sirovog mlijeka i mliječnih proizvoda te određenih mješovitih proizvoda iz Bosne i Hercegovine u treće zemlje.

               (6)

               U Odluci Komisije 2009/821/EZ (6) sastavljen je popis odobrenih graničnih inspekcijskih postaja, utvrđena su određena pravila o kontrolama koje provode veterinarski stručnjaci Komisije te su utvrđene veterinarske jedinice u okviru Traces-a. S obzirom na to da je režim za provoz preko Unije pošiljaka obuhvaćenih uredbama (EZ) br. 798/2008, (EU) br. 206/2010, (EU) br. 605/2010 i (EU) br. 28/2012 iz Bosne i Hercegovine u treće zemlje moguć samo pristupom preko hrvatskih graničnih inspekcijskih postaja Nova Sela i Ploče, potrebno je uvrstiti te granične inspekcijske postaje na popis naveden u Prilogu I. Odluci 2009/821/EZ čim se ispune tehnički uvjeti za njihovo odobrenje.

               (7)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Izmjena Uredbe (EZ) br. 798/2008
   Umeće se sljedeći članak 18.a u Uredbu (EZ) br. 798/2008:

      „Članak 18.a
      Izuzeće u vezi s provozom kroz Hrvatsku pošiljaka iz Bosne i Hercegovine namijenjenih trećim zemljama
      1.   Odstupajući od članka 4. stavka 4., dopušta se izravan provoz cestom između granične inspekcijske postaje Nova Sela i granične inspekcijske postaje Ploče pošiljaka mesa, mljevenog mesa i strojno otkoštenog mesa peradi, uključujući ptica trkačica i pernate divljači, jaja i proizvoda od jaja, te jaja koja ne sadržavaju specifične patogene tvari, iz Bosne i Hercegovine namijenjenih trećim zemljama pod uvjetom da su ispunjeni sljedeći uvjeti:

                  (a)

                  pošiljka je zapečaćena plombom sa serijskim brojem od strane službenog veterinara na graničnoj inspekcijskoj postaji ulaska;

                  (b)

                  dokumenti koji prate pošiljku prema članku 7. Direktive 97/78/EZ ovjereni su sa ‚SAMO ZA PROVOZ U TREĆE ZEMLJE PREKO EU’ na svakoj stranici od strane službenog veterinara na graničnoj inspekcijskoj postaji ulaska;

                  (c)

                  ispunjeni su postupovni uvjeti predviđeni člankom 11. Direktive 97/78/EZ;

                  (d)

                  pošiljka je certificirana kao prihvatljiva za provoz Zajedničkim veterinarskim dokumentom o ulasku prema članku 2. stavku 1. Uredbe Komisije (EZ) br. 136/2004 (7), od strane službenog veterinara na graničnoj inspekcijskoj postaji ulaska.

            2.   Nisu dopušteni istovar ili skladištenje takvih pošiljaka u Uniji, kako je navedeno u članku 12. stavku 4. ili u članku 13. Direktive 97/78/EZ.
      3.   Nadležno tijelo dužno je provoditi redovite provjere i osiguravati da broj pošiljaka i količina proizvoda koji odlaze iz Unije odgovara broju i količinama koje ulaze u Uniju.

   Članak 2.
   Izmjena Uredbe (EZ) br. 206/2010
   Umeće se sljedeći članak 17.a u Uredbu (EZ) br. 206/2010:

      „Članak 17.a
      Izuzeće u vezi s provozom kroz Hrvatsku pošiljaka iz Bosne i Hercegovine namijenjenih trećim zemljama
      1.   Odstupajući od članka 16., dopušta se izravni provoz cestom preko Unije između granične inspekcijske postaje Nova Sela i granične inspekcijske postaje Ploče pošiljaka koje potječu iz Bosne i Hercegovine namijenjenih trećim zemljama pod uvjetom da su ispunjeni sljedeći uvjeti:

                  (a)

                  pošiljka je zapečaćena plombom sa serijskim brojem od strane službenog veterinara na graničnoj inspekcijskoj postaji ulaska;

                  (b)

                  dokumenti koji prate pošiljku prema članku 7. Direktive 97/78/EZ ovjereni su sa ‚SAMO ZA PROVOZ U TREĆE ZEMLJE PREKO EU’ na svakoj stranici od strane službenog veterinara na graničnoj inspekcijskoj postaji ulaska;

                  (c)

                  ispunjeni su postupovni uvjeti predviđeni člankom 11. Direktive 97/78/EZ;

                  (d)

                  pošiljka je certificirana kao prihvatljiva za provoz Zajedničkim veterinarskim dokumentom o ulasku prema članku 2. stavku 1. Uredbe Komisije (EZ) br. 136/2004, od strane službenog veterinara na graničnoj inspekcijskoj postaji ulaska.

            2.   Nisu dopušteni istovar ili skladištenje takvih pošiljaka na području Unije, kako je navedeno u članku 12. stavku 4. ili u članku 13. Direktive 97/78/EZ.
      3.   Nadležno tijelo dužno je provoditi redovite provjere i osiguravati da broj pošiljaka i količina proizvoda koji odlaze iz Unije odgovara broju i količinama koji ulaze u Uniju.”

   Članak 3.
   Izmjena Uredbe (EZ) br. 605/2010
   Umeće se sljedeći članak 7.a u Uredbu (EZ) br. 605/2010:

      „Članak 7.a
      Izuzeće u vezi s provozom kroz Hrvatsku pošiljaka iz Bosne i Hercegovine namijenjenih trećim zemljama
      1.   Odstupajući od članka 6., dopušta se izravni provoz cestom preko Unije između granične inspekcijske postaje Nova Sela i granične inspekcijske postaje Ploče pošiljaka koje potječu iz Bosne i Hercegovine namijenjenih trećim zemljama pod uvjetom da su ispunjeni sljedeći uvjeti:

                  (a)

                  pošiljka je zapečaćena plombom sa serijskim brojem od strane službenog veterinara na graničnoj inspekcijskoj postaji ulaska;

                  (b)

                  dokumenti koji prate pošiljku prema članku 7. Direktive 97/78/EZ ovjereni su sa ‚SAMO ZA PROVOZ U TREĆE ZEMLJE PREKO EU’ na svakoj stranici od strane službenog veterinara na graničnoj inspekcijskoj postaji ulaska;

                  (c)

                  ispunjeni su postupovni uvjeti predviđeni člankom 11. Direktive 97/78/EZ;

                  (d)

                  pošiljka je certificirana kao prihvatljiva za provoz Zajedničkim veterinarskim dokumentom o ulasku prema članku 2. stavku 1. Uredbe Komisije (EZ) br. 136/2004, od strane službenog veterinara na graničnoj inspekcijskoj postaji ulaska.

            2.   Nisu dopušteni istovar ili skladištenje takvih pošiljaka na području Unije, kako je navedeno u članku 12. stavku 4. ili u članku 13. Direktive 97/78/EZ.
      3.   Nadležno tijelo dužno je provoditi redovite provjere i osiguravati da broj pošiljaka i količina proizvoda koji odlaze iz Unije odgovara broju i količinama koji ulaze u Uniju.”

   Članak 4.
   Izmjena Uredbe (EZ) br. 28/2012
   Umeće se sljedeći članak 5.a u Uredbu (EZ) br. 28/2012:

      „Članak 5.a
      Izuzeće u vezi s provozom kroz Hrvatsku pošiljaka iz Bosne i Hercegovine namijenjenih trećim zemljama
      1.   Odstupajući od članka 4., dopušta se izravni provoz cestom preko Unije između granične inspekcijske postaje Nova Sela i granične inspekcijske postaje Ploče pošiljaka složenih proizvoda navedenih u članku 3. koje potječu iz Bosne i Hercegovine namijenjenih trećim zemljama pod uvjetom da su ispunjeni sljedeći uvjeti:

                  (a)

                  pošiljka je zapečaćena plombom sa serijskim brojem na graničnoj inspekcijskoj postaji unosa u Uniju od strane službenog veterinara na graničnoj inspekcijskoj postaji ulaska;

                  (b)

                  dokumenti koji prate pošiljku prema članku 7. Direktive 97/78/EZ ovjereni su sa „SAMO ZA PROVOZ U TREĆE ZEMLJE PREKO EU-a” na svakoj stranici od strane službenog veterinara na graničnoj inspekcijskoj postaji ulaska;

                  (c)

                  ispunjeni su postupovni uvjeti predviđeni člankom 11. Direktive 97/78/EZ;

                  (d)

                  pošiljka je certificirana kao prihvatljiva za provoz Zajedničkim veterinarskim dokumentom o ulasku prema članku 2. stavku 1. Uredbe Komisije (EZ) br. 136/2004, od strane službenog veterinara na graničnoj inspekcijskoj postaji ulaska.

            2.   Nije dozvoljen istovar ili skladištenje takvih pošiljaka u Uniji, kako je navedeno u članku 12. stavku 4. ili u članku 13. Direktive 97/78/EZ.
      3.   Nadležno tijelo dužno je provoditi redovite provjere i osiguravati da broj pošiljaka i količina proizvoda koji odlaze iz Unije odgovara broju i količinama koji ulaze u Uniju.”

   Članak 5.
   Stupanje na snagu
   Ova Uredba stupa na snagu podložno stupanju na snagu Ugovora o pristupanju Hrvatske i na dan njegova stupanja na snagu.
   Primjenjuje se od datuma primjene izmjena Odluke 2009/821/EZ kojima se Nova Sela i Ploče uvrštavaju u Prilog I.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. lipnja 2013.

            Za Komisiju

            Predsjednik

         José Manuel BARROSO

      (1)  SL L 18, 23.1.2003., str. 11.

      (2)  SL L 226, 23.8.2008., str. 1.

      (3)  SL L 73, 20.3.2010., str. 1.

      (4)  SL L 175, 10.7.2010., str. 1.

      (5)  SL L 12, 14.1.2012., str. 1.

      (6)  SL L 296, 12.11.2009., str. 1.


title: Provedbena uredba Komisije (EU) br. 363/2014 оd 9. travnja 2014. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               10.4.2014

               HR

               Službeni list Europske unije

               L 107/57

         PROVEDBENA UREDBA KOMISIJE (EU) br. 363/2014
   оd 9. travnja 2014.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. travnja 2014.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 299, 16.11.2007., str. 1.

      (2)  SL L 157, 15.6.2011., str. 1.

      PRILOG
      Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  62,4

                  TN

                  100,0

                  TR

                  130,0

                  ZZ

                  97,5

                  0707 00 05

                  EG

                  170,1

                  MA

                  44,0

                  TR

                  126,8

                  ZZ

                  113,6

                  0709 93 10

                  MA

                  39,8

                  TR

                  85,7

                  ZZ

                  62,8

                  0805 10 20

                  EG

                  49,3

                  IL

                  68,0

                  MA

                  52,3

                  TN

                  50,1

                  TR

                  60,1

                  ZZ

                  56,0

                  0805 50 10

                  MA

                  63,6

                  TR

                  63,1

                  ZZ

                  63,4

                  0808 10 80

                  AR

                  84,7

                  BR

                  103,6

                  CL

                  102,5

                  CN

                  77,1

                  MK

                  23,1

                  NZ

                  140,3

                  US

                  174,6

                  ZA

                  108,1

                  ZZ

                  101,8

                  0808 30 90

                  AR

                  105,3

                  CL

                  157,3

                  CN

                  81,0

                  ZA

                  103,6

                  ZZ

                  111,8

         (1)  Nomenklatura država utvrđena Uredbom Komisije (EZ) br. 1833/2006 (SL L 354, 14.12.2006., str. 19.). Oznakom „ZZ” označava se „drugo podrijetlo”.


title: Provedbena uredba Komisije (EU) br. 305/2014 оd 25. ožujka 2014. o odobrenju propionske kiseline, natrijeva propionata i amonijeva propionata kao dodataka hrani za sve vrste životinja osim preživača, svinja i peradi  Tekst značajan za EGP

text:
               26.3.2014

               HR

               Službeni list Europske unije

               L 90/12

      PROVEDBENA UREDBA KOMISIJE (EU) br. 305/2014
   оd 25. ožujka 2014.
   o odobrenju propionske kiseline, natrijeva propionata i amonijeva propionata kao dodataka hrani za sve vrste životinja osim preživača, svinja i peradi
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
   budući da:

               (1)

               Uredbom (EZ) br. 1831/2003 propisuje se odobravanje dodataka hrani za životinje te osnove i postupci za izdavanje tog odobrenja.

               (2)

               U skladu s člankom 7. Uredbe (EZ) br. 1831/2003 podnesen je zahtjev za odobrenje propionske kiseline, natrijeva propionata i amonijeva propionata. Uz navedeni zahtjev priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

               (3)

               Taj se zahtjev odnosi na odobrenje propionske kiseline, natrijeva propionata i amonijeva propionata kao dodataka hrani za sve vrste životinja koji se trebaju uvrstiti u kategoriju dodataka „tehnološki dodaci”, funkcionalnu skupinu „dodaci silaži”. Zahtjevom su obuhvaćene i ostale uporabe istih tvari u vezi s kojima još nije donesena odluka. Dodatak je Provedbenom uredbom Komisije (EZ) br. 1222/2013 (2) odobren na deset godina za preživače, svinje i perad.

               (4)

               Europska agencija za sigurnost hrane (dalje u tekstu: „Agencija”) u svojem je mišljenju od 16. studenoga 2011. (3) zaključila da propionska kiselina, natrijev propionat i amonijev propionat u predloženim uvjetima uporabe nemaju negativan učinak na zdravlje životinja, zdravlje ljudi ili na okoliš. Zaključeno je i da navedene tvari poboljšavaju aerobnu stabilnost materijala koji se lako siliraju. Agencija smatra da ne postoji potreba za posebnim zahtjevima za praćenje nakon stavljanja na tržište. Potvrdila je i izvješće o metodama analize dodataka hrani za životinje koje je dostavio referentni laboratorij osnovan Uredbom (EZ) br. 1831/2003.

               (5)

               Ocjena navedenih tvari pokazuje da su ispunjeni uvjeti za odobrenje propisani člankom 5. Uredbe (EZ) br. 1831/2003. U skladu s tim treba odobriti uporabu tih tvari kako je navedeno u Prilogu ovoj Uredbi.

               (6)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Tvari navedene u Prilogu, koje pripadaju kategoriji dodataka hrani za životinje „tehnološki dodaci” i funkcionalnoj skupini „dodaci silaži”, odobravaju se kao dodaci hrani za životinje pod uvjetima utvrđenima u tom Prilogu.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. ožujka 2014.

            Za Komisiju

            Predsjednik

         José Manuel BARROSO

      (1)  SL L 268, 18.10.2003., str. 29.

      (2)  Provedbena uredba Komisije (EU) br. 1222/2013 od 29. studenoga 2013. o odobrenju propionske kiseline, natrijeva propionata i amonijeva propionata kao dodataka hrani za preživače, svinje i perad (SL L 320, 30.11.2013., str. 16.).

      (3)  EFSA Journal (2011.); 9(12):2446.

      PRILOG

                  Identifikacijski broj dodatka hrani za životinje

                  Naziv nositelja odobrenja

                  Dodatak hrani za životinje

                  Sastav, kemijska formula, opis, analitička metoda

                  Vrsta ili kategorija životinje

                  Najviša dob

                  Najmanja dopuštena količina

                  Najveća dopuštena količina

                  Ostale odredbe

                  Datum isteka valjanosti odobrenja

                  mg/kg potpune krmne smjese s udjelom vlage od 12 %

                     Kategorija tehnoloških dodataka. Funkcionalna skupina: dodaci silaži

                  1k280

                  —

                  Propionska kiselina

                                 Sastav dodatka hrani

                              Propionska kiselina ≥ 99,5 %

                                 Karakteristike aktivne tvari

                              Propionska kiselina ≥ 99,5 %
                              C3H6O2 CAS br.: 79-09-4
                              Nehlapljiv ostatak ≤ 0,01 % pri sušenju na 140 °C do konstantne mase
                              Aldehidi ≤ 0,1 % izraženi kao formaldehidi
                              Proizvedena kemijskom sintezom

                                 Metoda analize
                                  (1)

                              Kvantifikacija propionske kiseline kao ukupne propionske kiseline u dodatku hrani, premiksu, krmnoj smjesi: tekućinska kromatografija visoke djelotvornosti ionskog isključenja s indeksom refrakcije (HPLC-RI)

                  Sve vrste životinja osim preživača, svinja i peradi

                  —

                  —

                  —

                              1.

                              Istodobna je uporaba drugih organskih kiselina u najvećim dopuštenim dozama kontraindicirana.

                              2.

                              Dodatak se koristi u materijalima koji se lako siliraju (2).

                              3.

                              Istodobna uporaba s ostalim izvorima aktivne tvari ne smije prelaziti najveću odobrenu količinu.

                              4.

                              Radi sigurnosti, pri rukovanju upotrebljavati zaštitu za dišne organe, zaštitu za oči, rukavice i zaštitnu odjeću.

                  15. travnja 2024.

                  1k281

                  —

                  Natrijev propionat

                                 Sastav dodatka hrani

                              Natrijev propionat ≥ 98,5 %

                                 Karakteristike aktivne tvari

                              Natrijev propionat ≥ 98,5 %
                              C3H5O2Na
                              CAS br.: 137-40-6
                              Gubitak pri sušenju ≤ 4 % nakon dva sata sušenja na 105 °C
                              Tvar netopljiva u vodi ≤ 0,1 %
                              Proizvedena kemijskom sintezom

                                 Metoda analize
                                  (1)

                              Kvantifikacija natrijeva propionata u dodatku hrani:

                                          1.

                                          tekućinska kromatografija visoke djelotvornosti ionskog isključenja s indeksom refrakcije (HPLC-RI) – za utvrđivanje ukupne količine propionata; i

                                          2.

                                          atomska apsorpcijska spektrometrija, AAS (EN ISO 6869) – za utvrđivanje ukupne količine natrija.

                                    Kvantifikacija natrijeva propionata kao ukupne propionske kiseline u premiksu, krmnoj smjesi: tekućinska kromatografija visoke djelotvornosti ionskog isključenja s indeksom refrakcije (HPLC-RI)

                  Sve vrste životinja osim preživača, svinja i peradi

                  —

                  —

                  —

                              1.

                              Istodobna je uporaba drugih organskih kiselina u najvećim dopuštenim dozama kontraindicirana.

                              2.

                              Dodatak se koristi u materijalima koji se lako siliraju (2).

                              3.

                              Istodobna uporaba s ostalim izvorima aktivne tvari ne smije prelaziti najveću odobrenu količinu.

                              4.

                              Radi sigurnosti pri rukovanju upotrebljavati zaštitu za dišne organe, zaštitu za oči, rukavice i zaštitnu odjeću.

                  15. travnja 2024.

                  1k284

                  —

                  Amonijev propionat

                                 Sastav dodatka hrani za životinje

                              Pripravak amonijeva propionata ≥ 19,0 %, propionska kiselina ≤ 80,0 % i voda ≤ 30 %

                                 Karakteristike aktivne tvari

                              Amonijev propionat: C3H9O2N
                              CAS br.: 17496-08-1
                              Proizvedena kemijskom sintezom

                                 Metoda analize
                                  (2)

                              Kvantifikacija amonijeva propionata u dodatku hrani:

                                          1.

                                          tekućinska kromatografija visoke djelotvornosti ionskog isključenja s indeksom refrakcije (HPLC-RI) – za utvrđivanje ukupne količine propionata; i

                                          2.

                                          titracija sumporovom kiselinom i natrijevim hidroksidom za utvrđivanje amonijaka.

                                    Kvantifikacija amonijeva propionata kao ukupne propionske kiseline u premiksu, krmnoj smjesi: tekućinska kromatografija visoke djelotvornosti ionskog isključenja s indeksom refrakcije (HPLC-RI)

                  Sve vrste životinja osim preživača, svinja i peradi

                  —

                  —

                  —

                              1.

                              Istodobna je uporaba drugih organskih kiselina u najvećim dopuštenim dozama kontraindicirana.

                              2.

                              Dodatak se koristi u materijalima koji se lako siliraju (2).

                              3.

                              Istodobna uporaba s ostalim izvorima aktivne tvari ne smije prelaziti najveću odobrenu količinu.

                              4.

                              Radi sigurnosti pri rukovanju upotrebljavati zaštitu za dišne organe, zaštitu za oči, rukavice i zaštitnu odjeću.

                  15. travnja 2024.

         (1)  Podaci o analitičkim metodama dostupni su na sljedećoj adresi referentnog laboratorija: http://irmm.jrc.ec.europa.eu/EURLs/EURL_feed_additives/Pages/index.aspx

         (2)  Krmno bilje koje se lako silira: > 3 % topljivih ugljikohidrata u svježem materijalu (npr. cijela biljka kukuruza, ljulj, stoklasa ili pulpa šećerne repe). Uredba Komisije (EZ) br. 429/2008 (SL 133, 22.5.2008., str. 1.).